Det Økonomiske og Sociale Udvalgs udtalelse om »Verdensfødevaretopmødet i Rom den 13.-17. november 1996« (96/C 295/16)

Det Økonomiske og Sociale Udvalg besluttede den 9. juli 1996 under henvisning til forretningsordenens artikel 23, stk. 3, at afgive udtalelse om Verdensfødevaretopmødet i Rom den 13.-17. november 1996.

Det Økonomiske og Sociale Udvalg besluttede at udpege Seppo Kallio som hovedordfører for udtalelsen.

Det Økonomiske og Sociale Udvalg vedtog på sin 337. plenarforsamling af 10. og 11. juli 1996, mødet den 11. juli 1996, med 95 stemmer for, ingen stemmer imod og 7 stemmer hverken for eller imod, følgende udtalelse.

Fødevareforsyningen er et centralt spørgsmål for menneskehedens fremtid. Rundt om på kloden er betingelserne for produktion af fødevarer meget forskellige. Navnlig i de mindst udviklede lande har der til stadighed været problemer med at tilrettelægge fødevareproduktionen på et bæredygtigt grundlag.

Industrilandenes overproduktion har på den anden side givet et fejlagtigt billede af verdens fødevaresituation. Eksportstøtten har sat lande med store produktionsomkostninger i stand til at klare sig på de internationale markeder. Man har derfor ikke været tilstrækkelig opmærksom på fødevaresikkerheden. Landbrugspolitikken har været koncentreret om kortsigtede løsninger, som ikke tager tilstrækkelig højde for fødevaresikkerheden på lang sigt, og den globale fødevarepolitik. De vanskeligst stillede lande har været afhængige af fødevarehjælp.

Den hurtige formindskelse af verdens fødevarelagre har gjort den internationale politik for verdens fødevaresikkerhed til et spørgsmål af vital betydning for verden og menneskeheden. Med den ukontrollerede befolkningstilvækst og verdens miljøproblemer står vi nu over for det grundlæggende spørgsmål: Hvordan skal man på længere sigt kunne brødføde verdens befolkning? Efter ØSU's opfattelse er det et meget vigtigt skridt, at fødevaresikkerheden tages op på regeringsledernes verdensfødevaretopmøde i Rom den 13.-17. november 1996.

ØSU vil i forbindelse med forberedelserne til topmødet pege på følgende:

1. Det internationale samfund bør sørge for, at der er tilstrækkelige forudsætninger for at bevare ressourcerne til fremstilling af verdens fødevarer. Der bør tages passende hensyn til de forskellige områders egnethed for bestemte dyrkningsformer.

2. Verdens ressourcer af landbrugsjord skal forvaltes på en måde, der bevarer deres ydeevne, idet der bl.a. bør tages hensyn til erosion, luft- og vandkvalitet samt kontrolleret anvendelse af jorden.

3. Det bør i landbrugspolitikken accepteres, at de enkelte lande har ret til at opretholde et tilstrækkeligt niveau for fødevaresikkerhed.

4. I såvel den nationale som den internationale udformning af de landbrugspolitiske retningslinjer bør man tage tilstrækkelig højde for miljøet.

5. I landbrugspolitikken bør der indgå et socialt ansvar for sikring af fødevareforsyningen i enhver situation.

6. Landbrugsproduktionen bør overalt foregå efter princippet om en bæredygtig udvikling, samtidig med at man udnytter de nye muligheder, gen- og bioteknologien rummer.

7. Etablering og udvikling af familiebrug bør fremmes, da disse er de bedst egnede til at sikre en stabil produktion og beskytte jorden og miljøet. Samtidig sikres en mere jævn fordeling af befolkning, og den voksende ørkendannelse bremses.

8. De internationale aftaler og organisationer, der regulerer fødevareproduktionen, bør samordnes bedre.

9. I de internationale aftaler skal der tages hensyn til de regionale og naturbetingede forskelle i landbrugsproduktionen.

10. Der bør etableres nogle solide, internationale kriterier og et effektivt internationalt kontrolsystem med sunde og sikre fødevarer for øje.

11. Det bør være muligt at holde liv i landdistrikterne verden over gennem en aktiv politik og følgelig en omstrukturering af disse områder.

12. Man bør med alle midler støtte motivationen hos landmændene og andre parter i fødevarefremstillingskæden. De organisationer, der repræsenterer dem, bør have en passende indflydelse på beslutninger vedrørende fødevaresikkerheden, også på topmødet i Rom.

Bruxelles, den 11. juli 1996.

Carlos FERRER

Formand for Det Økonomiske og Sociale Udvalg